Lene Espersen (KF), 2013-04-16:
Tak, fru formand.
Jeg vil også gerne indlede med at takke Enhedslisten for, at Enhedslisten har rejst denne forespørgsel, ikke mindst fordi timingen rent faktisk er god.
Som flere ordførere har været inde på, har vi jo SFI-rapporten om danske hjemvendte soldater, og med den har vi faktisk et solidt grundlag for at diskutere vores veteranpolitik – specifikt med hensyn til hvorvidt vi gør nok for de soldater, der vender hjem med psykiske problemer.
Jeg vil gerne indlede min tale på vegne af Det Konservative Folkeparti med at citere Heine Stefansen fra SFI-rapporten: »Der skal noget af et mandfolk til at indrømme, at man har det psykisk skidt.«
Her er vi nemlig ved problemets kerne i det, vi debatterer i dag.
I takt med at vi i Folketinget har valgt at udsende soldater på farligere og farligere missioner – vi er gået fra fredsbevarende til fredsskabende missioner – så er vores soldater naturligvis også blevet påvirket heraf, ikke mindst psykisk.
Men eftersom mange soldater – og det er jo en soldats lod – før udsendelsen skal være trænet op til at kunne modstå et betydeligt pres, falder det mange soldater, efter at missionen er slut, meget, meget svært at indrømme, at de har det rigtig skidt.
Alle hjemvendte får jo besked om, at man kan få søvnproblemer og andre udfordringer, når man vender tilbage til normalhverdagen i Danmark, fordi den er så utrolig forskellig fra det, man har oplevet, mens man var udsendt.
Men det kan tage ekstra lang tid, før man selv erkender, at der er noget alvorligt i vejen. Denne sag har været en mærkesag for Det Konservative Folkeparti.
Vi har i forbindelse med forsvarsforliget også arbejdet ihærdigt for, at den problemstilling blev adresseret, og vi aftalte i forbindelse med forsvarsforliget, at der skulle følges op på rapporten.
Den udredning, som Beskæftigelsesministeriet har udfærdiget, var noget af det, vi skulle se på, ikke mindst så de mere rent lægefaglige vurderinger, som vi her i Folketinget ikke kan tage stilling til, da vi ikke er læger, også kunne komme til fornyet vurdering.
Da vi diskuterede udredningen i forbindelse med forsvarsforliget, blev det i hvert fald også fra konservativ side gjort meget klart, at det var afgørende for os, at den udredning blev færdig hurtigt, og det var det, fordi vi ønskede, at reglen skulle laves om.
Vi ved jo, hvordan Folketingets arbejdsgang er.
Folketingets arbejdsgang er jo sådan, at Folketinget normalt slutter omkring grundlovsdag, og derfor skulle der selvfølgelig være tid til at kunne gå her i Folketingssalen og få vedtaget nye regler, hvis ikke regeringen ønskede at medvirke til det.
Nu er vi så i den lidt specielle situation – og jeg synes for øvrigt også, at det var to gode taler, ministrene holdt – at vi ved, at den udredning bliver forsinket.
Den kommer først i juni måned.
Derfor står vi lidt i et dilemma.
Skal vi vente på, at hele udredningen er færdig, før vi tager stilling til noget, der er meget vigtigt, nemlig hvorvidt vi skal kræve, at vores soldater går til lægen, inden der er gået 6 måneder, hvis de skal have mulighed for at få arbejdsskadeerstatning, eller skal vi allerede nu tilkendegive, at uanset hvad udredningen ellers måtte nå frem til af gode ting og sager, så ønsker vi at gøre op med en praksis, som vi synes er urimelig?
Det Konservative Folkeparti har valgt side.
Vi synes, at det er en urimelig praksis.
Vi mener overhovedet ikke, at der skal stilles krav om, at syge mennesker skal gå til lægen, for at de efterfølgende kan få anerkendt, at de er syge, og derfor er vi rigtig glade for, at vi med forslaget til vedtagelse her i dag får afskaffet en regel, der efter Det Konservative Folkepartis opfattelse er en hån mod de soldater, som vi sender ud, og som vender hjem med psykiske skader.
Det er en hån, fordi de ikke har en sikkerhed for, medmindre de går til lægen, at de kan få anerkendt i PTSD, selv om de har PTSD.
Vi har haft lidt debat her i salen i dag om, hvad konsekvenserne så er af forslaget til vedtagelse.
Som beskæftigelsesministeren har redegjort for, vil beskæftigelsesministeren i efteråret fremsætte et lovforslag, således at vi har juraen på plads og praksis kan ændres.
Samtidig har vi også tilkendegivet – og det er jo også meget vigtigt for dem, der følger debatten her i dag, både her i salen og på tv – at samtlige afviste sager skal tages op igen.
Så der er ingen, der falder mellem to stole.
Alle får deres sager genoptaget, og det synes vi er rigtig vigtigt.
Vi havde selvfølgelig helst set, at vi havde kunnet få noget vedtaget i den her folketingssamling, men jeg må sige – jeg er også tidligere justitsminister – at jeg også lægger meget vægt på, at der er ordentlig lovkvalitet, og at vi gør tingene ordentligt.
I og med at vi kan ende i en situation, hvor udredningen også lægger op til yderligere lempelser for veteraner, giver det faktisk god mening, at vi lovgiver til efteråret, men gør det med tilbagevirkende kraft på den måde, at alle sager kan genoptages.
Så vi er meget glade for, at det er lykkedes et flertal her i Folketinget også at overbevise regeringen om, at det var nu, vi skulle sende det signal og træffe den beslutning.
Jeg vil gerne sige tak både til ministrene og til alle Folketingets partier for, at det er lykkedes at blive enige om det her.
Det er en rigtig god dag, og jeg er stolt over, at vi gør noget, der virkelig gør en forskel for veteranerne.